สามัคคีพึ่ง‘ชับบ์’ปั๊มเบี้ย
สามัคคีประกันภัยได้ฤกษ์เปลี่ยนชื่อใหม่ หลังบริษัทแม่ เอซ กรุ๊ป เข้าซื้อชับบ์
9 ก.พ. 2559

สามัคคีประกันภัยได้ฤกษ์เปลี่ยนชื่อใหม่ หลังบริษัทแม่ เอซ กรุ๊ป เข้าซื้อชับบ์ 
น.ส.นิตยา พิริยะธรรมวงศ์ กรรมการผู้จัดการ บริษัท สามัคคีประกันภัย เปิดเผยว่า เมื่อวันที่ 5 ก.พ.ที่ผ่านมา คณะกรรมการบริษัทได้มีมติอนุมัติให้บริษัท “สามัคคีประกันภัย” เปลี่ยนชื่อใหม่เป็นบริษัท “ชับบ์สามัคคีประกันภัย” และจะเสนอที่ประชุมสามัญผู้ถือหุ้นพิจารณาอีกครั้งในวันที่ 16 มี.ค.นี้
สำหรับผลการดำเนินงานในปี 2558 ที่ผ่านมา บริษัทมีกำไรสุทธิ 850 ล้านบาท ลดลง 44 ล้านบาท หรือ 4.9% เมื่อเทียบกับปี 2557 ที่มีกำไรสุทธิ 894 ล้านบาท เนื่องจากการรับประกันภัย บริษัทมีเบี้ยที่ถือเป็นรายได้ 4,538 ล้านบาท เพิ่มขึ้น 8% มีค่าใช้จ่ายในการรับประกันภัย 3,903 ล้านบาท เพิ่มขึ้น 11% โดยมีกำไรจากการรับประกันภัย 788 ล้านบาท ลดลง 6% โดยค่าใช้จ่ายในการดำเนินงานเพิ่มสูงขึ้นจากการลงทุนพัฒนาระบบโครงสร้างพื้นฐานด้านสารสนเทศ และการปรับปรุงกระบวนการทำงานเพื่อเพิ่มประสิทธิภาพในการดำเนินธุรกิจ ขณะที่บริษัทมีรายได้จากการลงทุน 264 ล้านบาท ลดลงจากปีก่อนเล็กน้อย
แหล่งข่าวจากบริษัท สามัคคีประกันภัย เปิดเผยว่า การเปลี่ยนชื่อใหม่ในครั้งนี้ เป็นผลมาจากเมื่อวันที่ 14 ม.ค.ที่ผ่านมา เอซ ลิมิเต็ด (ACE Limited) ผู้ถือหุ้นใหญ่ในบริษัท สามัคคีประกันภัย ได้เข้าซื้อบริษัท ชับบ์ (Chubb) ในต่างประเทศ เพื่อก้าวสู่การเป็นผู้นำด้านธุรกิจประกันภัยระดับโลก ภายใต้การดำเนินงานในชื่อแบรนด์ ชับบ์ โดยชับบ์มีเครือข่ายดำเนินงานครอบคลุมทั้งในประเทศออสเตรเลีย ฮ่องกง อินโดนีเซีย เกาหลี มาเก๊า มาเลเซีย นิวซีแลนด์ ฟิลิปปินส์ สิงคโปร์ ไต้หวัน ไทย และเวียดนาม
ทั้งนี้ ชับบ์ถือว่าเป็นผู้ให้บริการประกันภัยกับบริษัทที่ดำเนินธุรกิจข้ามชาติธุรกิจขนาดกลางและขนาดย่อมที่มีการประกันภัยทรัพย์สินและการประกันภัยเบ็ดเตล็ด ลูกค้ารายบุคคลที่มั่งคั่งที่ต้องการความคุ้มครองทรัพย์สินมูลค่าสูง ลูกค้ารายบุคคลทั่วไปที่ต้องการประกันชีวิต ประกันภัยอุบัติเหตุส่วนบุคคล ประกันสุขภาพเพิ่มเติม ประกันภัยที่อยู่อาศัย ประกันภัยรถยนต์ และประกันภัยพิเศษแบบอื่นๆ รวมทั้งให้บริการประกันภัยกับบริษัทและพันธมิตรคู่ค้าที่ต้องการทำแผนประกันสุขภาพและอุบัติเหตุ การประกันชีวิตให้แก่พนักงานหรือสมาชิกขององค์กร
นอกจากนี้ ยังให้บริการบริษัทประกันภัยที่ต้องการความคุ้มครองด้านการประกันภัยต่อ และมีความโดดเด่นทั้งผลิตภัณฑ์ประกันภัยและประกันชีวิต ตอบสนองความต้องการด้านความคุ้มครองที่กำลังเติบโตขึ้นในภูมิภาคเอเชียแปซิฟิกได้